Cyfrol newydd yn cynnig cysur a gobaith mewn cyfnod ofnus | InYourArea Community
Cyfrol newydd yn cynnig cysur a gobaith mewn cyfnod ofnus
Astudiaeth newydd yn datgloi addewidion a thrysorau Salm adnabyddus.
Ysgrifennwyd gan Owen R Morris
Ynghanol cyfnod ofnus a chythryblus y coronafeirws, mae yna gysur a gobaith i ddilynwyr yr Iesu trwy ddarllen addewidion a thrysorau Salm 23, ac mae cyfrol newydd gan Owen Robert Morris yn edrych yn fanwl ar y rhain.
Pwrpas y gyfrol newydd hon, Efe a Ddychwel fy Enaid, yw edrych yn fanwl ar Salm 23, sy'n un o'r Salmau mwyaf adnabyddus yn yr Hen Destament, ac yn sicr un o'r rhai mwyaf cysurus yn y Beibl.
Mae'r Salm fer o chwe adnod wedi ei hysgrifennu o safbwynt y ddafad gan y Brenin Dafydd tua 3,000 o flynyddoedd yn ôl.
Er i'r Salm gael ei hysgrifennu amser maith yn ôl, mae'n llawn mor berthnasol i'r oes hon ac yn gallu trwy ddod i adnabod y Bugail adfer eneidiau y rhai sy'n teithio trwy amseroedd tywyll 'glyn cysgod angau'.
Dyma ddadansoddiad diwinyddol o'r Salm gan Gristion sy'n byw mewn Gymdeithas seciwlar. Trwy fyfyrio ar y chwe adnod yn y salm, a thrwy ddefnyddio ffynonellau ysgrythurol, mae'r awdur yn ceisio esbonio'r diwinyddiaeth sydd ynghlwm a'r addewidion a thrysorau y salm amhrisiadwy yma.
Mae'r awdur hefyd yn ceisio esbonio sut mae'r geiriau yn gallu bod yn berthnasol i fywyd bob dydd dilynwyr yr Iesu. Mae'r salm yn cynnig dewis arall i feddyginiaeth gwrth bryder, hyd yn oed petae ein bywydau yn ddi-bryder.
Mae salm 23 ar gyfer yr oes hon. Oes y 'Cloi i Lawr' lle mae pobl trwy gyfnod o ynysu yn byw mewn ofn ac ansicrwydd y coronafeirws. Oes digynsail lle mae rhan fwyaf o ddrysau addoldai led led Cymru wedi eu gorfodi i gau o dan orchymynion llywodraeth gwlad.
Oes lle ymddengys bod ofn mawr yr anweledig ar yr Eglwys Gristnogol yng Nghymru, ac wedi ei chynhyrfu a'i haflonyddu, a'i herio cymaint gan newidiadau newydd erchyll fel na welwyd ers cyfnod erledigaeth cynnar yr Eglwys fore.
Oes lle mae cymunedau crefyddol yn canfod eu hunain ar yr ymylon oherwydd eu crefydd. Yn wir, mae lle i gredu bod crefydd yn yr unfed ganrif ar hugain yn rhywbeth i'w oddef a'i anwybyddu gan lawer bellach.
Mae'r salm hon yn gallu ein harwain at borfeydd gwelltog, dyfroedd tawel, a derbyn maeth yn ei lawnder i'r corff ac adferiad tragwydol i'r enaid gan y Bugail Da.
Mae'r awdur, Owen Robert Morris, yn aelod o Capel Horeb, Bae Colwyn, Conwy, ac hefyd yn Gadeirydd Grŵp Cristnogol Gofal Canser Ardal Conwy.
Mae'r gyfrol i'w gael yn uniongyrchol gan yr awdur neu siopau Cymraeg lleol am bris o £6.95 neu am £8.95 trwy'r post. Fe fydd yr elw o'r gwerthiannau yn mynd tuag at Grŵp Cristnogol Gofal Canser Ardal Conwy.
Y canlynol y'r manylion talu: Enw'r Cyfrif: Owen Morris, Yorkshire Bank, Côd Didoli / Sort Code: 05-00-05 Rhif Cyfrif: 021779785 Heol Oxwich . Mochdre . Bae Colwyn . Conwy . LL28 5AG e.bost: owen.r.morris@aol.co.uk Ffôn: 07505703110.